b'\n_START_ARTICLE_\nEOS-Aura\n_START_PARAGRAPH_\nEOS-Aura on NASA:n EOS-ohjelman (Earth Observing System) kolmas ja viimeinen satelliitti. Se laukaistiin Yhdysvaltain ilmavoimien Vandenbergin tukikohdasta Kaliforniasta Delta II 7920 -kantoraketilla 15. hein\xc3\xa4kuuta 2004 . EOS-Aura oli m\xc3\xa4\xc3\xa4r\xc3\xa4 laukaista jo kes\xc3\xa4kuussa 2003, mutta laukaisua lyk\xc3\xa4ttiin vuodella my\xc3\xb6h\xc3\xa4styneiden mittalaitetoimitusten vuoksi. Sen kiertoradan korkeus on noin 700 km ja radan inklinaatio 98,2 astetta .\n_START_SECTION_\nOtsonitutkimus\n_START_PARAGRAPH_\nOMI-mittalaite mittaa otsonin alueellisia pitoisuuksia ja jakaumia ilmakeh\xc3\xa4n eri korkeuksilta. OMI-mittaukset kattavat koko maapallon kerran vuorokaudessa, mik\xc3\xa4 on selke\xc3\xa4 parannus nykyisiin kerran kolmessa vuorokaudessa teht\xc3\xa4viin mittauksiin._NEWLINE_OMI jatkaa NASAn 1970-luvulla aloitettua otsonipitoisuuden mittaussarjaa. Pitk\xc3\xa4t ja katkeamattomat aikasarjat ovat korvaamattomia arvioitaessa mm. sit\xc3\xa4, miten otsonikadon ehk\xc3\xa4isemiseksi tehdyt kansainv\xc3\xa4lisesti sovitut toimenpiteet ovat vaikuttaneet otsonikerrokseen. Tutkimuskohteina ovat otsonikerroksen pitk\xc3\xa4aikaismuutosten lis\xc3\xa4ksi ilmansaasteiden l\xc3\xa4hteiden tunnistaminen ja levi\xc3\xa4misen seuranta. Laitteen tekem\xc3\xa4 ilmakeh\xc3\xa4n mittaus tulee antamaan uutta tietoa s\xc3\xa4\xc3\xa4ennustusmallien kehitt\xc3\xa4miseen.\n_START_SECTION_\nSuomi mukana OMI-hankkeessa\n_START_PARAGRAPH_\nOMI on ollut hollantilais-suomalainen laiterakennushanke. Patria toteutti mittalaitteen tehonjakelu- ja prosessoriyksik\xc3\xb6n, VTT optiset ilmaisinyksik\xc3\xb6t (perustuvat CCD-kameraan) ja Space Systems Finland mittaustiedon k\xc3\xa4sittelyohjelmiston maa-asemille. Ilmatieteen laitos johti suomalaista laiterakennuskonsortiota ja on mittaustulosten tieteellinen hy\xc3\xb6dynt\xc3\xa4j\xc3\xa4. Suomalaisen osuuden kustannukset olivat noin 12 miljoonaa euroa, josta Tekes rahoitti noin 10 miljoonaa euroa._NEWLINE_Otsonin mittaamiseen tarkoitettu OMI-mittalaite on kokonaisuudessaan maksanut noin 50 miljoonaa euroa. OMI on mittavin Suomessa toteutettu avaruuslaitehanke NASAn satelliittiin.'